Proposta għal DEĊIŻJONI TAL-KUNSILL dwar il-konklużjoni, f’isem l-Unjoni Ewropea, tal-Konvenzjoni tan-Nazzjonijiet Uniti dwar it-trasparenza f'arbitraġġ ibbażat fuq trattat, bejn l-investituri u l-Istat /* COM/2015/020 final - 2015/0012 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Tradizzjonalment, soluzzjoni tat-tilwim bejn l-investituri u l-istat issir abbażi ta’ regoli dwar l-arbitraġġ kummerċjali, li ma jipprovdux għal trasparenza. Aktar trasparenza fis-soluzzjoni tat-tilwim bejn l-investituri u l-istat hija objettiv importanti, minħabba li l-għan huwa li jingħata l-aktar aċċess possibbli lill-pubbliku għal dokumenti u seduti ta’ smigħ, kif ukoll li jiġi permess lill-partijiet terzi interessati jagħmlu sottomissjonijiet. Dan huwa importanti minħabba li soluzzjoni tat-tilwim bejn l-Investituri u l-Istat tista' tikkonċerna tilwim li jinvolvi kwistjonijiet dwar politiki pubbliċi jew iħalli impatt fuq il-finanzi pubbliċi. Sa mill-2010 il-Kummissjoni ffukat fuq it-titjib tat-trasparenza għal soluzzjoni tat-tilwim bejn l-investituri u l-istat[1]. Dan kien espliċitament mitlub mill-Parlament Ewropew fir-riżoluzzjoni tiegħu dwar il-futur tal-Politika tal-Investiment Ewropew[2]. Fl-istess ħin li jiġi żgurat li ftehimiet futuri tal-UE jipprovdu livell għoli ta’ trasparenza, il-Kummissjoni kienet strumentali biex tħeġġeġ lill-Kummissjoni tan-Nazzjonijiet Uniti dwar il-Liġi Internazzjonali tal-Kummerċ (UNCITRAL) għal regoli globali dwar it-trasparenza għal soluzzjoni tat-tilwim bejn l-investituri u l-istat u biex tiżviluppa mekkaniżmi biex jiġu applikati dawn ir-regoli ta’ trasparenza mtejba għat-3 000 trattat ta’ investiment eżistenti. Din il-proposta twassal l-objettivi tal-politika stabbiliti fl-2010 u t-talba tal-Parlament Ewropew tal-2011, turi d-determinazzjoni tal-Kummissjoni biex tirriforma u ttejjeb is-sistema tas-soluzzjoni tat-tilwim bejn l-investituri u l-istat kollha kemm hi u hija prova tanġibbli tal-benefiċċji ta’ politika ta’ investiment komuni esterna tal-UE — riżultat bħal dan kien ikun improbabbli ħafna mingħajr din it-tip ta’ politika esterna komuni tal-UE fil-qasam tal-investiment. Fl-10 ta’ Lulju 2013 l-UNCITRAL adottat ir-regoli dwar it-trasparenza għal soluzzjoni tat-tilwim bejn l-investituri u l-istat (“ir-Regoli ta' Trasparenza”), li wara kienu approvati mill-Assemblea Ġenerali tan-Nazzjonijiet Uniti fis-16 ta’ Diċembru 2013[3]. Dawn jipprovdu li kull dokument isir pubbliku (kemm id-deċiżjonijiet tat-tribunal kif ukoll is-sottomissjonijiet tal-partijiet), li s-seduti ta’ smigħ ikunu miftuħa għall-pubbliku u l-partijiet interessati (is-soċjetà ċivili) jagħmlu sottomissjonijiet quddiem it-tribunal. Jiġu pprovduti protezzjonijiet xierqa għal informazzjoni kunfidenzjali, iżda dawn ma jmorrux lil hinn mill-protezzjonijiet komparabbli fil-qrati domestiċi. L-Unjoni se tuża dawn ir-regoli bħala l-bażi għad-dispożizzjonijiet dwar it-trasparenza dwar is-soluzzjoni tat-tilwim bejn l-investituri u l-istat fil-ftehimiet kollha li bħalissa jinsabu f’negozjati u inkludiet lilhom jew regoli simili u fil-fatt marret lil hinn fl-abbozz ta’ Ftehim Ekonomiku u Kummerċjali Komprensiv (CETA) mal-Kanada u l-abbozz tal-FTA bejn l-UE u Singapor. Fl-1 ta’ April 2014 ir-regoli saru effettivi. Dawn japplikaw awtomatikament għal soluzzjoni tat-tilwim bejn l-investituri u l-istat li tkun fuq il-bażi ta’ trattati konklużi wara l-1 ta’ April 2014 meta fihom tkun saret referenza għar-regoli ta’ Arbitraġġ tal-UNCITRAL. Fl-istess ħin, ir-Regoli ta' Trasparenza ma japplikawx għal trattati konklużi qabel din id-data. Minħabba l-għadd kbir ħafna ta’ ftehimiet ta’ investiment eżistenti li kienu konklużi qabel l-1 ta’ April 2014, huwa importanti li tiġi żgurata l-applikazzjoni tar-Regoli ta' Trasparenza għal dawk il-ftehimiet. L-Unjoni Ewropea hija parti għal ftehim ta’ din ix-xorta - it-Trattat dwar il-Karta tal-Enerġija - u l-Istati Membri tal-Unjoni Ewropea huma partijiet għal madwar 1 400 ftehim bħal dan ma’ pajjiżi terzi. Bħala konsegwenza, flimkien ma’ Membri oħra tal-UNCITRAL, l-Unjoni ħeġġet għan-negozjati ta’ konvenzjoni multilaterali li tkun tiffaċilita l-applikazzjoni tar-Regoli ta’ Trasparenza tal-UNCITRAL għal trattati ta’ investiment eżistenti. Fl-10 ta’ Frar 2014, il-Kunsill awtorizza lill-Kummissjoni biex tinnegozja tali konvenzjoni taħt l-awspiċi tal-UNCITRAL (Il-Konvenzjoni) u l-Unjoni, rappreżentata mill-Kummissjoni, ipparteċipat b’mod attiv fin-negozjati tal-Konvenzjoni. In-negozjati ġew konklużi fid-9 ta’ Lulju 2014 u l-Konvenzjoni ġiet adottata mill-Assemblea Ġenerali tan-Nazzjonijiet Uniti fl-10 ta’ Diċembru 2014[4] Il-Konvenzjoni se tkun miftuħa għall-iffirmar fis-17 ta’ Marzu 2015 f’Port Louis, il-Mawrizju u minn hemm 'il quddiem fil-Kwartieri Ġenerali tan-Nazzjonijiet Uniti fi New York. Il-Konvenzjoni tapplika għal trattati dwar l-investiment konklużi qabel l-1 ta’ April 2014 u tistabbilixxi mekkaniżmu li jippermetti pajjiżi u organizzazzjonijiet ta’ integrazzjoni ekonomika reġjonali biex bi qbil bejniethom japplikaw ir-Regoli ta’ Trasparenza tal-UNCITRAL f’tilwim kopert minn trattati dwar l-investiment li huma partijiet fih. Dan jippermetti li kemm l-Unjoni kif ukoll l-Istati Membri jaderixxu għall-Konvenzjoni u japplikaw ir-Regoli ta’ Trasparenza għal trattati ta’ investiment eżistenti tagħhom. Meta tiffirma l-Konvenzjoni, l-Unjoni Ewropea tista’ ssir parti għall-Konvenzjoni fir-rigward tat-Trattat tal-Karta tal-Enerġija u l-Istati Membri jistgħu jsiru parti għall-Konvenzjoni fir-rigward tal-ftehimiet eżistenti tagħhom. Il-Konvenzjoni tipprovdi għal approċċ ta' lista negattiva, jiġifieri, ir-Regoli ta' Trasparenza se japplikaw sakemm firmatarju ma jelenkax ftehimiet partikolari bħala mhux soġġetti għall-Konvenzjoni billi jagħmel riżerva skont l-Artikolu 3. Fir-rigward tat-Trattat tal-Karta tal-Enerġija, l-Unjoni Ewropea tkun tista’ ssir parti għall-Konvenzjoni sabiex jiġi estiż il-kamp ta’ applikazzjoni tar-Regoli ta' Trasparenza għal tilwim bejn l-investituri u l-istat skont it-Trattat dwar il-Karta tal-Enerġija meta l-Unjoni tkun konvenut u r-rikorrent ikun Stat mhux tal-UE li ma jkunx eskluda l-applikazzjoni tal-konvenzjoni għal tilwim li jinqala’ skont it-Trattat dwar il-Karta tal-Enerġija. Wara li ġie kkunsidrat it-Trattat dwar il-Funzjonament tal-Unjoni Ewropea (TFUE), u b’mod partikolari l-Artikolu 207 u l-Artikoli 63 sa 66, flimkien mal-Artikolu 3(2), il-konklużjoni ta’ ftehimiet internazzjonali fil-qasam ta’ investimenti barranin saret parti mill-kompetenza esklużiva tal-Unjoni mid-dħul fis-seħħ tat-Trattat ta’ Lisbona. Il-Kummissjoni hija tal-fehma li l-kompetenza esklużiva tal-Unjoni biex tadotta atti legalment vinkolanti fil-qasam tal-investiment barrani tkopri l-kwistjonijiet kollha relatati mal-investiment barrani (investiment barrani dirett u investiment ta’ portafoll), inklużi kwistjonijiet relatati mas-soluzzjoni tat-tilwim dwar l-investiment. Bħala riżultat ta’ dan, iż-żamma fis-seħħ ta’ trattati ta’ investiment bilaterali ffirmati mill-Istati Membri ma’ pajjiżi terzi qabel l-1 ta’ Diċembru 2009 ġiet awtorizzata skont l-Artikolu 3 tar-Regolament (UE) Nru 1219/2012 tat-12 ta’ Diċembru 2012[5] u l-iffirmar u l-konklużjoni ta’ ftehimiet bilaterali ta’ investiment bejn l-Istati Membri u pajjiżi terzi wara l-1 ta’ Diċembru 2009 iridu jkunu awtorizzati skont l-Artikoli 11 jew 12 tar-Regolament (UE) Nru 1219/2012. L-iffirmar u l-konklużjoni ta' din il-Konvenzjoni jaqgħu ukoll fl-ambitu tal-kompetenza esklużiva tal-Unjoni Ewropea, skont l-Artikolu 2(1) TFUE, l-Istati Membri jistgħu jadottaw atti legalment vinkolanti f'dan il-qasam biss jekk ikunu awtorizzati mill-Unjoni biex jagħmlu dan. Għalhekk, l-Unjoni għandha tawtorizza lill-Istati Membri li jsiru partijiet għall-Konvenzjoni biex jiġu permessi li jestendu l-applikazzjoni tar-Regoli ta' Trasparenza għal ftehimiet ta’ investiment bilaterali tagħhom ma’ pajjiżi mhux mill-UE konklużi qabel l-1 ta’ April 2014 u li huma miżmuma fis-seħħ skont l-Artikolu 3 tar-Regolament (UE) Nru 1219/2012. Dan l-għoti ta’ setgħa jkopri wkoll l-Istati Membri meta jaġixxu bħala konvenuti skont it-Trattat tal-Karta tal-Enerġija fir-rigward ta’ kawżi mressqa minn investituri li mhumiex mill-UE[6]. Il-Kummissjoni, konsistenti mal-objettiv li tiżdied it-trasparenza tas-sistema tas-soluzzjoni tat-tilwim bejn l-investituri u l-istat tqis li l-Istati Membri għandhom jipprovdu għall-applikazzjoni tar-Regoli ta' Trasparenza għat-Trattati kollha msemmija hawn fuq, jiġifieri billi jirratifikaw il-Konvenzjoni mingħajr ma titneħħa l-applikazzjoni tagħha għal xi wieħed minnhom. Fl-aħħar nett, għandu jiġi nnutat li l-Kummissjoni qed tippjana li tipprovdi l-finanzjament għas-sit elettroniku li fih se jiġu pprovduti d-dokumenti kollha soġġetti għar-Regoli ta’ Trasparenza. Hawnhekk, il-Kummissjoni qed tippreżenta proposta għal Deċiżjoni tal-Kunsill dwar il-konklużjoni tal-Konvenzjoni mill-Unjoni Ewropea u dwar l-għoti tas-setgħa lill-Istati Membri biex jaderixxu mal-Konvenzjoni individwalment. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-Konvenzjoni tal-UNCITRAL dwar it-trasparenza bbażata fuq it-trattat tal-arbitraġġ bejn l-investituri u l-Istat tippermetti għal estensjoni tal-applikazzjoni tar-Regoli tal-UNCITRAL dwar it-Trasparenza. Osservaturi u s-soċjetà ċivili ħadu sehem fin-negozjati tal-Konvenzjoni. Dawn kellhom l-opportunità li jagħtu l-fehmiet tagħhom. 3. ELEMENTI LEGALI TAL-PROPOSTA Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-1 subparagrafu, flimkien mal-Artikolu 218(6)(a) tiegħu, il-Kummissjoni qed tippreżenta proposta lill-Kunsill għal Deċiżjoni dwar il-konklużjoni, f’isem l-Unjoni Ewropea, tal-Konvenzjoni, tal-Kummissjoni tan-Nazzjonijiet Uniti dwar il-Liġi Kummerċjali Internazzjonali, dwar it-trasparenza f'arbitraġġ ibbażat fuq trattat, bejn l-investituri u l-Istat. Wara li ġie kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 2(1), din il-proposta tinkludi wkoll l-għoti ta' setgħa lill-Istati Membri li jikkonkludu l-Konvenzjoni, tal-Kummissjoni tan-Nazzjonijiet Uniti dwar il-Liġi Kummerċjali Internazzjonali, dwar it-trasparenza f'arbitraġġ ibbażat fuq trattat, bejn l-investituri u l-Istat. 4. IMPLIKAZZJONI BAĠITARJA Ma jinħolqu l-ebda implikazzjonijiet baġitarji. 2015/0012 (NLE) Proposta għal DEĊIŻJONI TAL-KUNSILL dwar il-konklużjoni, f’isem l-Unjoni Ewropea, tal-Konvenzjoni tan-Nazzjonijiet Uniti dwar it-trasparenza f'arbitraġġ ibbażat fuq trattat, bejn l-investituri u l-Istat IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, b'mod partikolari l-ewwel subparagrafu tal-Artikolu 207(4) tiegħu, flimkien mal-Artikolu 218(6)(a), Wara li kkunsidra l-proposta mill-Kummissjoni Ewropea, Wara li kkunsidra l-opinjoni tal-Parlament Ewropew, Billi: (1) Wara d-dħul fis-seħħ tat-Trattat ta’ Lisbona, investiment barrani dirett huwa inkluż fil-lista tal-kwistjonijiet li jagħmlu parti mill-politika kummerċjali komuni. Skont l-Artikolu 3(1)(e) tat-Trattat dwar il-Funzjonament tal-Unjoni Ewropea (“TFUE”), l-Unjoni Ewropea għandha kompetenza esklużiva fir-rigward tal-politika kummerċjali komuni. Għal dan il-għan, l-Unjoni biss tista’ tilleġiżla u tadotta atti legalment vinkolanti f’dan il-qasam. L-Istati Membri jistgħu jagħmlu dan huma stess biss jekk jingħataw is-setgħa mill-Unjoni, skont l-Artikolu 2(1) tat-TFUE. (2) Barra minn hekk, il-Kapitolu 4 tat-Titolu IV tat-Tielet Parti tat-TFUE jistipula regoli komuni dwar il-moviment tal-kapital bejn l-Istati Membri u pajjiżi terzi, inkluż fir-rigward tal-movimenti ta’ kapital li jinvolvu investimenti. Dawn ir-regoli jistgħu jiġu affettwati minn ftehimiet internazzjonali relatati mal-investiment barrani konklużi mill-Istati Membri ma' pajjiżi terzi. (3) Skont id-Deċiżjoni tal-Kunsill [XXX] ta' […], il-Konvenzjoni, tal-Kummissjoni tan-Nazzjonijiet Uniti dwar il-Liġi Kummerċjali Internazzjonali, dwar it-trasparenza f'arbitraġġ ibbażat fuq trattat, bejn l-investituri u l-Istat ġiet iffirmata fil-[…], soġġetta għall-konklużjonijiet tagħha f'data aktar tard. (4) Huwa mixtieq li r-regoli ta' trasparenza għas-soluzzjoni tat-tilwim bejn l-investituri u l-Istat jiġu applikati bl-aktar mod possibbli. Fir-rigward tal-Unjoni Ewropea, ir-regoli ta' trasparenza għandhom japplikaw għat-Trattat dwar il-Karta tal-Enerġija. Huwa mixtieq li l-Istati Membri jikkonkludu l-Konvenzjoni, u japplikawha għal trattati ta’ investiment bilaterali eżistenti ma’ pajjiżi terzi. (5) Il-ftehim għandu jiġi approvat f'isem l-Unjoni Ewropea, l-Istati Membri għandhom jingħataw is-setgħa biex jikkonkludu l-Konvenzjoni u japplikawaha għal trattati ta' investiment bilaterali eżistenti kif ukoll għal tilwim ma investituri ta' pajjiżi terzi, li jaqa' taħt it-Trattat tal-Karta tal-Enerġija, ADOTTA DIN ID-DEĊIŻJONI: Artikolu 1 Il-Konvenzjoni dwar it-trasparenza f'arbitraġġ ibbażat fuq trattat, bejn l-investituri u l-Istat elaborata taħt l-awspiċi tal-Kummissjoni tan-Nazzjonijiet Uniti dwar il-Liġi Internazzjonali tal-Kummerċ hija b’dan approvata f’isem l-Unjoni. It-test tal-Ftehim jinsab mehmuż ma' din id-Deċiżjoni. Artikolu 2 L-Istati Membri għandhom is-setgħa li individwalment jikkonkludu l-Konvenzjoni fir-rigward ta’ ftehimiet bilaterali ta’ investiment ma’ pajjiżi terzi tagħhom awtorizzati bl-applikazzjoni tar-Regolament (UE) Nru 1219/2012 tat-12 ta’ Diċembru 2012 u fir-rigward ta’ applikazzjoni eventwali tat-Trattat tal-Karta tal-Enerġija f’tilwim bejn l-Istati Membri u l-investituri ta’ pajjiżi terzi kif previst fil-kuntest tat-Trattat tal-Karta tal-Enerġija[7]. Artikolu 3 Il-President tal-Kunsill jaħtar lill-persuna li jkollha s-setgħa li tipproċedi, f'isem l-Unjoni Ewropea, għad-depożitu tal-istrument ta' approvazzjoni stabbilit fl-Artikolu 7 tal-Ftehim, sabiex jesprimi l-kunsens tal-Unjoni Ewropea li tkun marbuta bil-Ftehim. Artikolu 4 Din id-Deċiżjoni tidħol fis-seħħ [ …]. Magħmul fi Brussell, Għall-Kunsill Il-President [1] Komunikazzjoni mill-Kummissjoni "Lejn politika komprensiva ta' investiment internazzjonali Ewropew" (COM (2010) 343 finali); Għall-impenn tal-Kummissjoni dwar it-trasparenza, paġna 10. [2] Rapport dwar il-politika Ewropea futura ta’ investiment internazzjonali (A7-0070/2011), paragrafu 31. [3] Riżoluzzjoni adottata mill-Assemblea Ġenerali tan-NU fis-16 ta’ Diċembru 2013, it-tmienja u sittin sessjoni. [4] Riżoluzzjoni A/RES/69/116. [5] Ir-Regolament (UE) Nru 1219/2012 tal-Parlament Ewropew u tal-Kunsill tat-12 ta’ Diċembru 2012 li jistabbilixxi arranġamenti tranżizzjonali għal ftehimiet bilaterali ta’ investiment bejn l-Istati Membri u pajjiżi terzi (ĠU L 351, 20.12.2012, p. 40). [6] Ara d-Dikjarazzjoni ppreżentata mill-Komunitajiet Ewropej lis-Segretarjat tal-Karta tal-Enerġija, skont l-Artikolu 26(3)(b)(ii) tat-Trattat tal-Karta tal-Enerġija (ĠU L 69, 9.3.98, p. 115). [7] Ara d-Dikjarazzjoni ppreżentata mill-Komunitajiet Ewropej lis-Segretarjat tal-Karta tal-Enerġija, skont l-Artikolu 26(3)(b)(ii) tat-Trattat tal-Karta tal-Enerġija (ĠU L 69, 9.3.98, p. 115). ANNESS Konvenzjoni dwar it-tasparenza f'arbitraġġ ibbażat fuq trattat, bejn l-ivestituri u l-Istat Preambolu Il-Partijiet għall din il-Konvenzjoni, Jirrikonoxxu l-valur ta’ arbitraġġ bħala metodu ta’ soluzzjoni tat-tilwim li jista' jinqala' fil-kuntest ta’ relazzjonijiet internazzjonali, u l-użu estensiv u fuq firxa wiesgħa ta’ arbitraġġ għas-soluzzjoni tat-tilwim bejn l-investituri u l-Istat, Jirrikonoxxu wkoll il-ħtieġa għal dispożizzjonijiet dwar it-trasparenza fis-soluzzjoni tat-tilwim bejn l-investituri u l-Istat biex jiġi kkunsidrat l-interess pubbliku involut f’tali arbitraġġ, Jemmnu li r-Regoli ta' Trasparenza f'Arbitraġġ ibażat fuq Trattat, bejn l-Investituri u l-Istat, adottatati mill-Kummissjoni tan-Nazzjonijiet Uniti dwar il-Liġi tal-Kummerċ Internazzjonali fil-11 ta’ Lulju 2013 (“Regoli UNCITRAL dwar it-Trasparenza”), b’effett mill-1 ta’ April 2014, jikkontribwixxu b’mod sinifikanti lejn l-istabbiliment ta’ qafas legali armonizzat għal soluzzjoni ġusta u effiċjenti tat-tilwim dwar investiment barrani, Jinnutaw l-għadd kbir ta’ trattati li jipprovdu għall-protezzjoni tal-investimenti jew l-investituri diġà fis-seħħ, u l-importanza prattika tal-promozzjoni tal-applikazzjoni tar-Regoli UNCITRAL dwar it-Trasparenza f'arbitraġġ skont dawn it-trattati dwar l-investiment li huma diġà konklużi, Jinnutaw ukoll l-Artikolu 1(2) u (9) tar-Regoli UNCITRAL dwar it-Trasparenza, Ftehmu dan li ġej: Kamp ta' applikazzjoni Artikolu 1 1. Din il-Konvenzjoni tapplika għal arbitraġġ bejn l-investituri u l-Istat jew organizzazzjoni reġjonali għall-integrazzjoni ekonomika li jsiru fuq il-bażi ta’ trattat tal-investiment konklużi qabel l-1 ta’ April 2014 (“arbitraġġ bejn l-investituri u l-Istat”). 2. It-terminu “trattat ta' investiment” ifisser trattat bilaterali jew multilaterali, inkluż kwalunkwe trattat magħruf b’mod komuni bħala ftehim ta’ kummerċ ħieles, ftehim ta' integrazzjoni ekonomika, qafas ta' kummerċ u investiment jew ftehim ta’ kooperazzjoni, jew trattat bilaterali ta’ investiment, li fih dispożizzjonijiet dwar il-protezzjoni ta’ investimenti jew l-investituri u dritt għall-investituri biex jirrikorru għall-arbitraġġ kontra partijiet kontraenti għal dak it-trattat ta’ investiment. Applikazzjoni tar-Regoli UNCITRAL dwar it-Trasparenza Artikolu 2 Applikazzjoni bilaterali u multilaterali 1. Ir-Regoli UNCITRAL dwar it-Trasparenza japplikaw għal kwalunkwe arbitraġġ bejn l-investituri u l-Istat, kemm jekk mibdi taħt ir-Regoli UNCITRAL tal-Arbitraġġ, fejn il-konvenut ikun Parti fihom li ma jkunx għamel riżerva rilevanti skont l-Artikolu 3(1)(a) jew (b), u r-rikorrent ikun Stat li huwa Parti li ma jkunx għamel riżerva rilevanti skont l-Artikolu 3(1)(a). Offerta unilaterali ta’ applikazzjoni 2. Meta r-Regoli UNCITRAL dwar it-Trasparenza ma japplikawx skont il-paragrafu 1, ir-Regoli tal-UNCITRAL dwar it-Trasparenza japplikaw għal arbitraġġ bejn l-investituri u l-Istat, kemm jekk mibdi skont ir-Regoli UNCITRAL tal-arbitraġġ, fejn il-konvenut ikun Parti fihom li ma jkunx għamel riżerva rilevanti għal dak l-arbitraġġ bejn l-investituri u l-Istat skont l-Artikolu 3(1), u r-rikorrent jaqbel mal-applikazzjoni tar-Regoli UNCITRAL dwar it-Trasparenza. Verżjoni applikabbli tar-Regoli UNCITRAL dwar it-Trasparenza 3. Meta r-Regoli UNCITRAL dwar it-Trasparenza japplikaw skont il-paragrafu 1 jew 2, tapplika l-verżjoni l-aktar riċenti ta’ dawn ir-Regoli li l-konvenut ma jkunx għamel riżerva għalihom skont l-Artikolu 3(2). L-Artikolu 1(7) tar-Regoli UNCITRAL dwar it-Trasparenza 4. L-aħħar sentenza tal-Artikolu 1(7) tar-Regoli UNCITRAL dwar it-Trasparenza ma tapplikax għal arbitraġġi bejn l-investituri u l-Istat skont il-paragrafu 1. Dispożizzjoni tan-nazzjon l-aktar iffavorit fi trattat ta' investiment 5. Il-Partijiet għall din il-Konvenzjoni jaqblu li rikorrent ma jistax jinvoka dispożizzjoni tan-nazzjon l-aktar iffavorit biex ifittex li japplika, jew jevita l-applikazzjoni, tar-Regoli UNCITRAL dwar it-Trasparenza skont din il-Konvenzjoni. Riżervi Artikolu 3 1. Parti tista’ tiddikjara li: (a) Mhijex se tapplika din il-Konvenzjoni għal arbitraġġ bejn l-investituri u l-Istat skont trattat speċifiku ta’ investiment, identifikat bit-titolu u l-isem tal-partijiet kontraenti għal dak it-trattat ta’ investiment; (b) L-Artikolu 2(1) u (2) ma japplikax għal arbitraġġ bejn l-investituri u l-Istat li jsir bl-użu ta’ sett speċifiku ta’ regoli jew proċeduri ta’ arbitraġġ minbarra r-Regoli UNCITRAL tal-Arbitraġġ, u li hija konvenut fihom; (c) L-Artikolu 2(2) ma japplikax f’arbitraġġ bejn l-investituri u l-Istat li hija konvenut fih. 2. F’każ ta’ reviżjoni tar-Regoli UNCITRAL dwar it-Trasparenza, Parti tista’, fi żmien sitt xhur mill-adozzjoni ta’ tali reviżjoni, tiddikjara li hija ma tapplikax dik il-verżjoni riveduta tar-Regoli. 3. Il-Partijiet jistgħu jagħmlu riżervi multipli fi strument uniku. F’tali strument, kull dikjarazzjoni magħmula: (a) Fir-rigward ta’ trattat ta' investiment speċifiku skont il-paragrafu (1) (a); (b) Fir-rigward ta’ sett speċifiku ta’ regoli jew proċeduri ta’ arbitraġġ skont il-paragrafu (1) (b); (c) Skont il-paragrafu (1) (c); jew (d) Skont il-paragrafu (2); jikkostitwixxu riżerva separata li tista' tirtira separatament skont l-Artikolu 4(6). 4. L-ebda riżerva ma hi permessa ħlief dawk espressament awtorizzati f’dan l-Artikolu. Il-formulazzjoni ta’ riżerva Artikolu 4 1. Jistgħu isiru riserva minn Parti fi kwalunkwe ħin, ħlief għal riżerva skont l-Artikolu 3(2). 2. Riżervi magħmula fil-mument tal-firma jkunu soġġetti għal konferma mar-ratifika, l-aċċettazzjoni jew l-approvazzjoni. Tali riżervi jibda jkollhhom effett fl-istess ħin mad-dħul fis-seħħ ta’ din il-Konvenzjoni fir-rigward tal-Parti kkonċernata. 3. Riservi magħmula fil-ħin tar-ratifika, l-aċċettazzjoni jew l-approvazzjoni ta’ din il-Konvenzjoni jew l-adeżjoni għalihom jieħdu effett fl-istess ħin mad-dħul fis-seħħ ta’ din il-Konvenzjoni fir-rigward tal-Parti kkonċernata. 4. Ħlief għal riżerva magħmula minn waħda mill-partijiet skont l-Artikolu 3(2), li tidħol fis-seħħ minnufih malli tiġi depożitata, riżerva depożitata wara d-dħul fis-seħħ tal-Konvenzjoni għal dik il-parti tidħol fis-seħħ tnax-il xahar wara d-data tad-depożitu tagħha. 5. Ir-riżervi u l-konfermi tagħhom jiġu depożitati għand id-depożitarju. 6. Kull Parti li tagħmel riżerva skont din il-Konvenzjoni tista’ tirtiraha f'kwalunkwe ħin. Dan l-irtirar jiġi depożitat għand id-depożitarju u jidħol fis-seħħ mad-depożitu. Applikazzjoni għal arbitraġġ bejn l-investituri u l-istat Artikolu 5 Din il-Konvenzjoni u kull riżerva, jew l-irtirar ta’ riżerva, japplika biss għal arbitraġġi bejn l-investituri u l-Istat li jkunu bdew wara d-data meta l-Konvenzjoni, riżerva, jew l-irtirar ta’ riżerva, tidħol fis-seħħ jew ikollha effett fir-rigward ta’ kull Parti kkonċernata. Depożitorju Artikolu 6 Is-Segretarju Ġenerali tan-Nazzjonijiet Uniti huwa hawnhekk innominat bħala d-depożitarju ta' dan il-Ftehim. Il-firma, r-ratifika, l-aċċettazzjoni, l-approvazzjoni, l-adeżjoni Artikolu 7 1. Din il-Konvenzjoni hija miftuħa għall-firma f’Port Louis, il-Mawrizju, fis-17 ta’ Marzu 2015, u wara fil-Kwartieri Ġenerali tan-Nazzjonijiet Uniti fi New York minn kwalunkwe (a) Stat; jew (b) organizzazzjoni reġjonali ta’ integrazzjoni ekonomika li hija kostitwita minn Stati u hija parti kontraenti għal trattat ta' investiment. 2. Din il-Konvenzjoni hija soġġetta għar-ratifika, l-aċċettazzjoni jew għall-approvazzjoni tal-Istati firmatarji għal din il-Konvenzjoni. 3. Din il-Konvenzjoni hija miftuħa għal adeżjoni tal-Istati kollha jew l-organizzazzjonijiet ta’ integrazzjoni ekonomika reġjonali msemmija fil-paragrafu 1 li mhumiex firmatarji mid-data hija miftuħa għall-iffirmar. 4. L-istrumenti tar-ratifika, l-aċċettazzjoni, l-approvazzjoni jew l-adeżjoni jkunu ddepożitati mad-depożitarju. Il-parteċipazzjoni tal-organizzazzjonijiet reġjonali ta’ integrazzjoni ekonomika Artikolu 8 1. Meta tkun qed tiddepożita strument ta’ ratifika, aċċettazzjoni, approvazzjoni jew adeżjoni, organizzazzjoni reġjonali ta’ integrazzjoni ekonomika tinforma lid-depożitarju ta’ trattat ta' investiment speċifiku li hija parti kontraenti fih, identifikat bit-titolu u l-isem tal-partijiet kontraenti għal dak it-trattat ta’ investiment. 2. Meta l-għadd ta’ Partijiet ikun rilevanti f’din il-Konvenzjoni, organizzazzjoni reġjonali ta’ integrazzjoni ekonomika ma tgħoddx bħala Parti flimkien mal-Istati Membri tagħha li jkunu Partijiet. Dħul fis-seħħ Artikolu 9 1. Din il-Konvenzjoni tidħol fis-seħħ sitt xhur wara d-data tad-depożitu tat-tielet strument ta' ratifika, aċċettazzjoni, approvazzjoni jew adeżjoni. 2. Meta Stat jew organizzazzjoni ta' integrazzjoni reġjonali ekonomika li tirratifika, taċċetta, tapprova jew taderixxi ma' din il-Konvenzjoni wara d-depożitu tat-tielet strument tar-ratifika, l-aċċettazzjoni, l-approvazzjoni jew l-adeżjoni, din il-Konvenzjoni tidħol fis-seħħ fir-rigward ta dan l-Istat jew organizzazzjoni ta' integrazzjoni reġjonali ekonomika sitt xhur wara d-data tad-depożitu tal-istrument tagħha tar-ratifika, l-aċċettazzjoni, l-approvazzjoni jew l-adeżjoni. Emenda Artikolu 10 1. Kwalunkwe Parti tista’ tipproponi xi emenda għal din il-Konvenzjoni billi tibgħatha lis-Segretarju-Ġenerali tan-Nazzjonijiet Uniti. Hekk kif isir dan is-Segretarju-Ġenerali jikkomunika l-emenda proposta lill-Partijiet għal din il-Konvenzjoni, b’talba li dawn jindikaw jekk humiex favur konferenza tal-Partijiet bl-iskop li jikkunsidraw u jivvutaw dwar il-proposta. F’każ li, fi żmien erba’ xhur mid-data ta’ tali komunikazzjoni, mill-inqas terz tal-Istati Partijiet ikunu favur tali konferenza, is-Segretarju-Ġenerali jsejjaħ il-konferenza taħt l-awspiċji tan-Nazzjonijiet Uniti. 2. Il-Konferenza tal-Partijiet tagħmel kull sforz biex jintlaħaq kunsens dwar kull emenda. Jekk l-isforzi kollha għall-kunsens ikunu eżawriti u ma jintlaħaq ebda kunsens, l-emenda, bħala l-aħħar rimedju, ikun jeħtieġ għall-adozzjoni tagħha maġġoranza ta’ żewġ terzi tal-Partijiet preżenti u li jivvutaw waqt il-konferenza. 3. Emenda adottata tiġi sottomessa mis-Segretarju Ġenerali tan-Nazzjonijiet Uniti lill-Partijiet kollha għal ratifika, aċċettazzjoni jew approvazzjoni. 4. Emenda adottata tidħol fis-seħħ sitt xhur wara d-data tad-depożitu tat-tielet strument tar-ratifika, tal-aċċettazzjoni jew tal-approvazzjoni. Meta emenda tidħol fis-seħħ, din tkun vinkolanti fuq dawk il-Partijiet li esprimew il-kunsens li jkunu marbuta biha. 5. Meta Stat jew organizzazzjoni reġjonali ta’ integrazzjoni ekonomika jirratifikaw, jaċċettaw jew japprovaw emenda li tkun diġà daħlet fis-seħħ, l-emenda tidħol fis-seħħ fir-rigward ta’ dak l-Istat jew dik l-organizzazzjoni reġjonali ta’ integrazzjoni ekonomika sitt xhur wara d-data tad-depożitu tal-istrument tagħhom tar-ratifika, tal-aċċettazzjoni jew tal-approvazzjoni. 6. Kwalunkwe Stat jew organizzazzjoni reġjonali ta’ integrazzjoni ekonomika li ssir Parti mill-Konvenzjoni wara d-dħul fis-seħħ tal-emenda tiġi kunsidrata bħala Parti mill-Konvenzjoni kif emendata. Denunzja ta’ din il-Konvenzjoni Artikolu 11 1. Parti tista’ tiddenunzja din il-Konvenzjoni fi kwalunkwe ħin permezz ta’ notifika formali indirizzata lid-depożitarju. Id-denunzja tidħol fis-seħħ tnax-il xahar wara n-notifika tkun riċevuta mid-depożitarju. 2. Din il-Konvenzjoni tkompli tapplika għal arbitraġġi bejn l-investituri u l-Istat li bdew qabel ma d-denunzja tidħol fis-seħħ. MAGĦMUL f’kopja waħda oriġinali, li t-testi tagħha bl-Għarbi, biċ-Ċiniż, bl-Ingliż, bil-Franċiż, bir-Russu u bl-Ispanjol huma ugwalment awtentiċi. B’XHIEDA TA’ DAN il-plenipotenzjarji hawn taħt iffirmati, li huma debitament awtorizzati għal dan il-għan mill-Gvernijiet rispettivi tagħhom, iffirmaw din il-Konvenzjoni.